'Sokker moet wakker skrik oor kopbeserings' | Netwerk24
01 Desember 2020 12:36
Sokkerspelers steur hul dikwels nie aan die risiko wat met kopbeserings gepaardgaan nie en dié sport se owerhede moet hul protokol oor harsingskudding verbeter.
So sê die gewese Tottenham Hotspur-middelveldspeler Ryan Mason, wat in 2017 voortydig moes uittree weens skedelbreuk, in reaksie op 'n skokkende voorval in die afgelope naweek se Engelse Premierliga.
'n Breukdeel van 'n sekond voor David Ruiz (speler hoogste in die lug) se kop dié van Raul Jimenez (naasregs) getref het in die Engelse Premierliga-wedstryd tussen Wolverhampton Wanderers en Arsenal. Foto: Getty Images
Spanmaats van Raul Jimenez en David Luiz skree vir mediese personeel om te kom help. Foto: Getty Images
Wolverhampton Wanderers se doelskieter Raul Jimenez en David Luiz (Arsenal) het mekaar per ongeluk hard teen die kop getref. Jimenez moes suurstofbehandeling op die veld kry en het dit daarna op 'n draagbaar verlaat. Hy moes 'n operasie vir 'n skedelfraktuur ondergaan het. Arsenal se mediese beamptes het egter net Luiz se kop verbind en hy het tot rustyd bly speel, voor hy vervang is.
Die Gunners het intussen onder groot kritiek deurgeloop omdat hulle Luiz nie ook dadelik aan die wedstryd onttrek het nie.
Mason, wat op 26 moes uittree nadat hy en Gary Cahill hard koppe gestamp het, het nou 'n pleidooi gelewer dat die opvatting oor harsingskudding in sokker móét verander.
"Ons leef in 'n wêreld waar mans voel hulle moet dapper wees. Nie baie sal opstaan en sê: 'Dinge voel nie reg nie.' Dis hoe die sokkerbedryf werk en ons almal het skuld daaraan, as ek heeltemal eerlik moet wees. Ek is amper dood ná 'n soortgelyke voorval (as Jimenez-hulle s'n) op 'n sokkerveld," het Mason aan Sky Sports gesê.
Volgens dié voormalige Engeland-speler moet wedstrydbeamptes ook aangemoedig word om spelers te straf wat die besit op roekelose wyse in die lug probeer wen.
"Luiz het Jimenez laat en van agter getref. As hy hom (Luiz) op die grond met sy knie of enkel getref het, sou dit 'n geelkaart gewees het.
"Ek dink as 'n beroepsport het ons 'n verantwoordelikheid om spelers vir gevaarlike spel te straf," sê Mason. – Reuters